**-Sa vende të lira pune u shpallën gjatë vitit 2022?**

Gjatë periudhës Janar- Dhjetor 2022 u shpallën 39,815 vende të lira pune.

**-Sa prej këtyre vendeve janë plotësuar?**

Prej totalit të VLP-ve të shpallura gjatë vitit 2022 janë plotësuar 17,839 VLP ose 45% e totalit.

**-Sa vende të lira pune u shpallën në vitin 2021?**

Gjatë periudhës Janar- Dhjetor 2021 u shpallën 24,965 vende të lira pune.

**-Sa prej këtyre vendeve u plotësuan gjatë 2021?**

Prej totalit të VLP-ve të shpallura gjatë vitit 2021 janë plotësuar 17,934 VLP ose72% e totalit.

**-Cilët sektorë kërkuan më shumë fuqi punëtore gjatë 2022?**

Gjatë 2022 sektorët ekonomik të cilët shpallën më shumë VLP ishin industria përpunuese, tregtia me shumicë dhe pakicë, akomodimi dhe shërbimi ushqimor si dhe ndërtimi përkatësisht me 40%, 15%, 11% dhe 8% të VLP-ve të shpallura.

**-Për cilat pozicione pune u interesuan më shumë bizneset gjatë 2022 (kamarier, banakier, rrobaqepës, inxhinier, punëtorë krahu në ndërtim, etj.)?**

Profesionet më të kërkuara gjatë vitit 2022, referuar VLP-ve të shpallura, ishin:

* Rrobaqepës (9% e totalit të VLP-ve)
* Punëtor të makinave qepëse (6% e totalit)
* Sanitar (4% e totalit)
* Kamarier (3% e totalit)
* Operator kompjuteri (1% e totalit)
* Banakier (1% e totalit)
* Shitës në dyqan (1% e totalit)
* Saldator (1% e totalit)
* Ndihmës në kuzhinë (1% e totalit)

**-Ju lutem, specifikoni me statistika, çfarë vendi zunë pozicionet më të kërkuara nga bizneset, në raport me totalin e vendeve të lira të punës?**

Përgjigja në pyetjet më sipër.

**-Sa ishte numri i biznesve që u drejtuan te ju për të plotësuar vendet vakante të punës**?

Gjatë periudhës Janar- Dhjetor 2022, rezultoi se 9,671 subjekte shpallën VLP në Zyrat e Punësimit.

**-Çfarë kriteresh kërkuan bizneset për pozicionet vakante të punës**?

Pjesa më e madhe e VLP-ve të shpallura kërkonin kandidatë me eksperiencë (57% e totalit të VLP-ve). Gjithashtu, kriteret lidhur me aftësinë komunikuese, sjelljen etike, korrektësinë, përpikmërine dhe aftësinë e shkrimit dhe leximit kërkoheshin thuajse në të gjitha vendet e lira.

**-Sa ishte numri i punëkërkuesve të papunë që u regjistruan në 2022?**

Gjatë vitit 2022 në regjistrin e punëkërkuesit të papunë rezultonin të regjistruar 76,879 pu.pa. Rreth 30,700 punëkërkues hynë në regjistër vetëm gjatë 2022.

**-Sa prej tyre gjetën punë gjatë 2022?**

Gjatë periudhës Janar- Dhjetor 2022 u punësuan 28,984 punëkërkues të papunë.

**-Sa ishte numri i punëkërkuesve të papunë që u regjistruan në 2021?**

Gjatë vitit 2021 në regjistrin e punëkërkuesit të papunë rezultonin të regjistruar 87,419 pu.pa.

**-Sa prej tyre gjetën punë gjatë 2021?**

Gjatë periudhës Janar- Dhjetor 2021 u punësuan 25,823 punëkërkues të papunë.

**-Për çfarë pozicionesh pune u interesuan më shumë qytetarët gjatë 2022 dhe sa ishte numri respektiv i të interesuarve për secilin pozicion? Po në 2021**?

Gjatë vitit 2022 punëkërkuesit e papunë u punësuan më tepër në profesionet e kërkuara nga sektori i akomodimit dhe shërbimit ushqimor, arsimi, transporti, tregtia dhe industria përpunuese.

Viti 2021 paraqet të njëjtin trend.

**-Cilat grupmosha kërkuan më shumë punë në 2022? Po në 2021?**

Prej totalit të pu.pa-ve të regjistruar gjatë 2022, grupmoshat që mbizoterojnë janë 40-50 vjeç (24% e totalit) dhe mbi 50 vjeç (34% e totalit).

Prej totalit të pu.pa-ve të regjistruar gjatë 2021, grupmoshat që mbizotërojnë janë 40-50 vjeç (23% e totalit) dhe mbi 50 vjeç (34% e totalit).

**-Sa ishte numri i të rinjve 16-35 vjeç të regjistruar si të papunë gjatë 2022? Po në 2021?**

Numri i punëkërkuesve të papunë të grupmoshës 16-34 vjeç ishte 32% në 2022 dhe 33% në 2021.

**-Sa ishte numri i personave të grupmoshës 35-60 vjeç të regjistruar si të papunë gjatë 2022? Po në 2021?**

Numri i punëkërkuesve të papunë të grupmoshës 35- 65 vjeç ishte 68% në 2022 dhe 67% në 2021.

**-Sa ishtë numri i grave të papuna dhe i burrave të papunë gjatë 2022?**

Prej totalit të e pu.pa-ve të regjistrit të vitit 2022, gratë përbënin 53% të regjistrit dhe burrat 47%.

**-Si qëndrojnë këto të dhëna në raport me 2021?**

Prej totalit të pu.pa-ve të regjistrit të vitit 2021, gratë përbënin 52% të regjistrit dhe burrat 48%.

**-Cilat qytete kishin numrin më të lartë të punëkërkuesve në 2022 dhe sa ishte numri respektiv? Po në 2021?**

Gjatë vitit 2022 rajonet me numrin më të lartë të pu.pa-ve të regjistruar ishin Tirana (21% e totalit), Elbasani (12%), Fieri (9%) dhe Durrësi (8%).

Gjatë vitit 2021 rajonet me numrin më të lartë të pu.pa-ve të regjistruar ishin Tirana (17% e totalit), Fieri (13%), Elbasani 11% dhe Shkodra (9%).

**-Sa prej punëkërkuesve të papunë ishin me arsim të lartë, sa me arsim të mesëm dhe sa me arsim të ulët gjatë 2022? Po në 2021 si janë këto shifra?**

Prej totalit të pu.pa-ve të regjistrit të vitit 2022, rreth 55% ishin me arsim të ulët, 36% me arsim të mesëm dhe 9% më arsim të lartë.

Prej totalit të pu.pa-ve të regjistrit të vitit 2021, rreth 56% ishin me arsim të ulët, 35% me arsim të mesëm dhe 9% me arsim të lartë.